Árið 2007 , mánuudaginn 10. desember kl. 20:00 kom skipulagsnefnd saman til 16. fundar í Ráðhúsinu á Svalbarðseyri . Mættir voru undirritaðir nefndarmenn : Gylfi Halldórsson , Hringur Hreinsson og Anna Fr. Blöndal . Einnig var mættur Árni K. Bjarnason , sveitarstjóri . Gylfi Halldórsson , formaður setti fund og bauð fundarmenn velkomna . Tillaga að deiliskipulagi íbúðarsvæðis í landi Sólberg . Árni gerði grein fyrir fundi sem haldinn var fyrr í dag varðandi Sólbergslandið . Fundinn sátu auk sveitarstjóra : Guðmundur Bjarnason , Gylfi Halldórsson fyrir hönd Svalbarðsstrandarhrepps , Ívar Guðmundsson og Jón Guðmundsson fyrir hönd hönnuða og Arnar Sölvason fyrir hönd eigenda . Ívar lagði fram nýja útgáfu af deiliskipulagsskilmálum þar sem tekið hefur verið tillit til flestra athugasemda sem fram hafa komið hjá skipulagsnefnd . Helstu breytingar eru í kafla 1.4 Fráveita og Brunavarnir . Fram kom að framkv.aðili kostar brunahana . Fyrir liggur samkomulag eigenda nágrannalands Sólbergs , Úlfars Arasonar og Halldórs Arinbjarnarsonar , að þeir leggist ekki gegn lagningu bráðabirgðavegar yfir land þeirra á byggingatíma . Athuga þarf frekar um ofanvatn frá veginum . Skipulagsnefnd leggur til að heimilað verði að auglýsa deiliskipulagstillöguna . 2 . Tillaga að breytingu á deiliskipulagi Vaðlaborga A í landi Veigastaða . Rætt var um umsókn um breytingu á deiliskipulagi Vaðlaborga . Rætt var um gildandi skilmála og almenna skilmála skv. aðalskipulagi . Skipulagsnefnd leggst ekki gegn auglýsingu tillögunnar að uppfylltum ákveðnum skilyrðum sem sveitarstjóra er falið að koma á framfæri . Nefndin bendir á að skv. almennum skilmálum um frístundalóðir er ekki gert ráð fyrir nema 1 - 2 húsum á hektara sem þýðir að hámarki 31 hús á svæðinu . Samkvæmt eldra skipulagi gilda sértæk ákvæði fyrir orlofshúsabyggð sem skipulagsnefnd telur að falli niður að lokinni breytingu . Einnig bendir nefndin á að setja þurfi inn í skilmála ákvæði um sameiginlega stjórn um rekstur og ábyrgð á sameiginlegum svæðum . 3 . Heildarendurskoðun aðalskipulagsins . Rætt um nokkra punkta sem Árni Ólafsson sendi varðandi skilgreiningu svæða í aðalskipulagi , sem tengist deiliskipulagi nýrrar íbúðabyggðar og þjónustusvæðis neðan þjóðvegar við gatnamót að Svalbarðseyri . 4 . Bréf frá Sigurði Sveini Sigurðssyni varðandi frístundalóðir úr landi Tungu . Skipulagsnefnd tekur jákvætt í erindið og felur sveitarstjóra að koma þessu á framfæri við hönnuð Aðalskipulags . Nefndin bendir á að taka þarf viðkomandi spildu úr landbúnaðarnotum og gera síðan deiliskipulag af svæðinu . Fleira ekki fært til bókar . Fundi slitið kl. 22.45